.….. (sz.) napirend

**E L Ő T E R J E S Z T É S**

**a Képviselő-testület 2022. október 27-i rendes ülésére**

**Tárgy: Javaslat Budapest Főváros II. Kerületi Önkormányzat Képviselő-testületének a köztisztviselők közszolgálati jogviszonyával kapcsolatos egyes kérdésekről szóló 3/2021.(I.26.) önkormányzati rendeletének módosítására**

**Készítette:** …………………………….……

 Zsengellér Krisztina

 humánpolitikai osztályvezető

**Egyeztetve:** ………………………….………

 dr. Varga Előd Bendegúz

 alpolgármester

**Látta:** ………………………………….

 dr. Szalai Tibor

 jegyző

**Látta:** ………………………………….

 dr. Silye Tamás

 igazgató

*A napirend tárgyalása zárt ülést nem igényel.*

**Tisztelt Képviselő-testület!**

A közszolgálati tisztviselőkről szóló 2011. évi CXCIX. törvény (a továbbiakban: Kttv.) 232. § (3) bekezdése felhatalmazást ad a Képviselő-testületnek arra, hogy - a Kormány ajánlásának figyelembevételével - a rendes szabadság kiadására *igazgatási szünetet* rendeljen el, azzal a megkötéssel, hogy az ilyen módon kiadott rendes szabadság nem haladhatja meg a köztisztviselő adott évre megállapított alapszabadságának a háromötödét, azaz 15 napot. A Hivatalban munkaviszonnyal foglalkoztatottak esetében a munkavállaló az adott évben a rendelkezésre álló szabadnapokból 7 napot vehet igénybe a kérésének megfelelően, tehát részükre szintén elrendelhető az igazgatási szünet. A köztisztviselők közszolgálati jogviszonyával kapcsolatos egyes kérdésekről szóló 3/2021.(I.26.) önkormányzati rendelet 2. § (1) bekezdése jelenleg úgy állapítja meg az igazgatási szünetet, hogy annak időtartama az év végi két ünnep - karácsony és újév - közötti munkanapokra terjed ki, mely a Hivatal köztisztviselőire és munkavállalóira egyaránt vonatkozik.

A kormányzati igazgatási szünet elrendeléséről és a kormányzati igazgatási szünetre alkalmazandó veszélyhelyzeti szabályokról szóló 369/2022.(IX.29.) Korm. rendelet a kormányzati igazgatási szervek dolgozóira vonatkozóan 2022. december 22. napjától 2023. január 6. napjáig állapítja meg az igazgatási szünetet. A kormányrendelet ugyan nem említi, de nyilvánvalóan a megnövekedett rezsiköltségekre tekintettel, takarékossági okokból is történt az igazgatási szünet időtartamának meghosszabbítása. Egyben igazodik a 2022/2023. tanév rendjére alkalmazandó veszélyhelyzeti szabályokról szóló 368/2022.(IX.29.) Korm. rendelet azon rendelkezéséhez, mely szerint a 2022/2023. tanévben a téli szünet előtti utolsó tanítási nap 2022. december 21. (szerda), a szünet utáni első tanítási nap 2023. január 9. (hétfő).

A fentiek figyelembevételével, valamint egyrészt tekintettel arra, hogy a Hivatalban az elmúlt években jellemzően a munkatársak közel 40-50%-a karácsony előtti és az újév utáni héten igényelte több napos szabadságának kiadását, másrészt arra, hogy 2022. augusztus 1-jétől az önkormányzatok számára is drasztikus mértékben megnövekedett a gáz és a villamos energia ára, melynek kigazdálkodása jelentős nehézséget okoz, **javasolom, hogy a Képviselő-testület 2022 évben az év végi két ünnep közötti (12.27-30.) igazgatási szünet 4 napos időtartamát hosszabbítsa meg 2023. január 6. napjáig (további 5 napra), összesen 9 munkanapra**.

A javaslat elfogadása amellett, hogy a Polgármesteri Hivatal rezsiköltségének mérsékléséhez is hozzájárulna, nagymértékben megkönnyítené, segítené az iskoláskorú gyermeke(ke)t nevelő dolgozók részére a gyermekfelügyelet biztosítását.

Kérem a Tisztelt Képviselő-testületet az előterjesztés megvitatására és a rendelet módosításának az elfogadására!

A rendelet módosítás elfogadásához **minősített többségű** szavazati arány szükséges**.**

B u d a p e s t, 2022. október 17.

**Örsi Gergely**

**polgármester**

**Budapest Főváros II. Kerületi Önkormányzat Képviselő-testületének /2022. ( . .) önkormányzati rendelete**

**a köztisztviselők közszolgálati jogviszonyával kapcsolatos egyes kérdésekről szóló 3/2021. (I. 26.) önkormányzati rendelet módosításáról**

Budapest Főváros II. Kerületi Önkormányzat Képviselő-testülete a közszolgálati tisztviselőkről szóló 2011. évi CXCIX. törvény 232. § (3) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 25. §-ában meghatározott feladatkörében eljárva a következőket rendeli el:

**1. §**

A köztisztviselők közszolgálati jogviszonyával kapcsolatos egyes kérdésekről szóló 3/2021.(I.26.) önkormányzati rendelet 2. § (1) bekezdése helyébe a következő rendelkezés lép:

„(1) A Hivatalban az igazgatási szünet időtartama az év végi két ünnep – karácsony és újév – közötti munkanapokra terjed ki. A 2022. évre vonatkozó igazgatási szünet további 5 nappal meghosszabbodik, amelynek időtartama 2022. december 27. napjától 2023. január 6. napjáig tart.”

**2. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

|  |  |
| --- | --- |
| **Örsi Gergely****polgármester** | **dr. Szalai Tibor****jegyző** |

Általános indokolás

Takarékossági okokból, összhangban a kormányzati igazgatási szünet elrendeléséről és a kormányzati igazgatási szünetre alkalmazandó veszélyhelyzeti szabályokról szóló 369/2022. (IX.29.) Korm. rendelet és a 2022/2023. tanév rendjére alkalmazandó veszélyhelyzeti szabályokról szóló 368/2022. (IX.29.) Korm. rendelet rendelkezéseivel, a 2022-es évre vonatkozóan szükséges a téli igazgatási szünet meghosszabbítása 5 munkanappal.

Részletes indokolás

**Az 1. §-hoz**

A 2022. évre vonatkozó igazgatási szünet szabályozást állapítja meg.

**A 2. §-hoz**

Hatályba léptető és hatályon kívül helyező rendelkezéseket tartalmaz.